P6_TA(2004)0076

Verdens Aids-dag

Europa-Parlamentets beslutning om Verdens Aids-dagen

Europa-Parlamentet,

- der henviser til Verdens Aids-dagen den 1. december 2004 og til temaet herfor: kvinder, piger og hiv/aids,

- der henviser til Kommissionens arbejdsdokument om en samordnet og integreret fremgangsmåde i forbindelse med bekæmpelse af hiv/aids i EU og dets nabolande,

- der henviser til Dublin-erklæringen af 24. februar 2004 om partnerskab til bekæmpelse af hiv/aids i Europa og Centralasien,

- der henviser til FN-erklæringen af 27. juni 2001 om tilsagn vedrørende hiv/aids og det igangværende UNAIDS-program,

- der henviser til den målsætning om at vende spredningen af hiv/aids senest i 2015, der er fastsat i årtusinderklæringen, som stats- og regeringschefer undertegnede den 8. september 2000,

- der henviser til forretningsordenens artikel 103, stk. 4,

A. der henviser til, at det samlede antal hiv/aids-smittede er steget i alle regioner i 2004 og skønnes at være nået op på 40 millioner, og til, at infektionsraterne blandt kvinder er stadigt stigende på verdensplan,

B. der henviser til, at kvinder og piger i 1997 udgjorde 41 % af samtlige hiv-positive personer, men at kvinder og piger i dag udgør omkring halvdelen af alle hiv/aids-smittede, og at dette tal er 57 % i Afrika syd for Sahara; der endvidere henviser til, at 40 millioner mennesker hidtil er smittet med hiv, og at omkring 90 % af disse er fra udviklingslandene,

C. der henviser til, at det i betragtning af de uligheder mellem kønnene, der er forbundet med hiv/aids, er nødvendigt i såvel budgetmæssig som politisk henseende at prioritere bestræbelserne på at finde frem til vacciner, der kan gives til kvinder og teenage-piger, inden de bliver seksuelt aktive; der henviser til, at kvinder må inddrages i al relevant klinisk forskning på dette område, herunder forsøg med vacciner,

D. der henviser til, at antallet af nye rapporterede hiv-tilfælde i Vesteuropa er fordoblet siden 1995, og at nogle af de højeste rater for nye infektioner er at finde i visse nye medlemsstater og i de tredjelande, som vi har fælles østgrænse med,

E. der henviser til, at øget investering i forskning og udvikling med henblik på at finde frem til mere effektive terapeutiske og forebyggende lægemidler er af afgørende betydning for at sikre, at indsatsen mod hiv/aids lykkes på lang sigt,

F. der henviser til, at det er meget vigtigt at fremme sikker sex og microbicider, som betragtes som et lovende middel til forebyggelse,

G. der henviser til, at retten til seksuel og reproduktiv sundhed er uløseligt forbundet med forebyggelse af hiv/aids og andre fattigdomsrelaterede sygdomme, og at årtusindudviklingsmålene i almindelighed og målsætningerne om at fremme lighed mellem kønnene og give kvinder større indflydelse, begrænse børnedødeligheden, forbedre mødresundheden og bekæmpe hiv/aids i særdeleshed kun vil kunne nås, hvis seksuel og reproduktiv sundhed sættes i centrum for bestræbelserne på at nå de nævnte udviklingsmål,

H. der henviser til, at de nyeste UNAID-tal også peger i retning af øgede infektionsniveauer overalt i EU, navnlig i aldersgruppen 15-25 år,

I. der henviser til, at lægemiddelvirksomheder må undersøge mulighederne for at sænke priserne, eftersom udviklingslandene ikke har råd til de antivirale lægemidler, der kan fås i den industrialiserede del af verden,

J. der henviser til, at hiv/aids-relaterede udgifter i en række lande snart vil opsuge over halvdelen af sundhedsbudgettet,

K. der henviser til, at en utilstrækkelig indsats mod hiv/aids-epidemien kan resultere i en hidtil uset krise, navnlig i det sydlige Afrika, som vil underminere ikke blot sundhed og udvikling, men også national sikkerhed og politisk stabilitet i en række lande,

L. der henviser til, at WTO's Almindelige Råd har vedtaget en fritagelse fra TRIPs-aftalens artikel 31, litra f), som giver WTO's medlemmer mulighed for at udstede tvangslicenser til fremstilling og distribution af patenterede lægemidler bestemt til eksport til tredjelande med utilstrækkelig eller slet ingen produktionskapacitet på området, hvilket skulle øge adgangen til billig medicin i disse lande,

M. der henviser til, at mange udviklingslande vil miste muligheden for at producere generiske lægemidler, når TRIPs-reglerne træder i kraft den 1. januar 2005,

1. fastslår på ny, at alle mennesker har ret til lægelig pleje og behandling;

2. erindrer om, at det, hvis tendensen i retning af et stadigt stigende antal hiv-smittede ikke vendes, vil være umuligt at nå den overordnede årtusindmålsætning om at udrydde ekstrem fattigdom og sult inden 2015 og halvere antallet af mennesker, der lever for under en dollar om dagen og som sulter;

3. opfordrer indtrængende Kommissionen og medlemsstaterne til at forsyne den globale fond til bekæmpelse af aids, tuberkulose og malaria (GFATM) med et beløb på mindst 1 mia. EUR på varig basis; erindrer om, at G8 og resten af det internationale samfund har forpligtet sig til at respektere et samlet årligt udgiftsmål på mellem 7 og 10 mia. EUR;

4. understreger, at de strategier, der er brug for til en effektiv bekæmpelse af hiv/aids-epidemien, skal omfatte en samlet tilgang til forebyggelse, uddannelse, pleje og behandling, samt de i øjeblikket anvendte teknologier, en udvidet adgang til behandling og hurtig udvikling af vacciner og microbicider;

5. er også foruroliget over den øgede infektionsrate i en række samfund, som a priori har fuld adgang til al nødvendig information om forebyggelse og risikoundgåelse, navnlig i aldersgruppen 15-25 år;

6. konstaterer, at det internationale aids-vaccine-initiativ har henledt opmærksomheden på den manglende finansiering fra den private sektors side; opfordrer derfor private donorer til at gå sammen med velgørenhedssektoren og den offentlige sektor med henblik på udvikling af vacciner, navnlig i Afrika;

7. opfordrer EU og medlemsstaterne til at afsætte langt større midler til udviklingen af microbicider, eftersom det af forsigtige skøn synes at fremgå, at indførelsen af selv et delvist effektivt microbicid vil resultere i 2,5 millioner færre tilfælde af hiv-smittede over en periode på tre år, og at det med den nødvendige finansielle støtte vil være muligt at udvikle et effektivt microbicid inden udgangen af indeværende årti;

8. understreger, at adgang til lægemidler, herunder vacciner og diagnoseprodukter, er af afgørende betydning, og at nedbringelse af udgifterne til denne form for behandling bør prioriteres; opfordrer derfor lægemiddelindustrien til at sænke priserne;

9. opfordrer indtrængende den europæiske lægemiddelindustri til at afsætte en betydelig del af sine ressourcer til antimikrobielle lægemidler og andre livsvigtige lægemidler

10. opfordrer Kommissionen og medlemsstaterne til at øge midlerne til forskning og udvikling med henblik på at finde frem til mere effektive terapeutiske og forebyggende lægemidler for at sikre, at indsatsen mod hiv/aids på lang sigt medfører gode resultater; opfordrer navnlig EU og medlemsstaterne til at tilvejebringe yderligere midler til fremme af indgåelsen af effektive partnerskaber med lægemiddelvirksomheder med henblik på udvikling af vacciner;

11. bemærker med stor interesse, at man for nylig har konstateret, at et relativt billigt antibiotikum (cotrimoxazole) næsten har halveret antallet af aids-relaterede dødsfald blandt afrikanske børn; bemærker, at dette lægemiddel, selv om det ikke bekæmper hiv, er klart medvirkende til at forebygge sekundære infektioner, som dræber mange hiv-positive børn med svækket immunforsvar, for et årligt beløb på blot 7-12 USD pr. barn, sammenlignet med 300 USD for de billigste antiretrovirale midler;

12. beklager, at fordomme i visse kredse med hensyn til brugen af kondomer i mange år forhindrede, at hiv/aids fik fyldestgørende og fornøden opmærksomhed;

13. opfordrer De Forenede Nationer og medlemmerne heraf til at drage omsorg for, at spørgsmål vedrørende seksuel og reproduktiv sundhed gøres langt mere synlige og gives en langt mere fremtrædende placering i forbindelse med revisionen af årtusindudviklingsmålene næste år;

14. opfordrer EU til fortsat at prioritere spørgsmål vedrørende seksuel og reproduktiv sundhed gennem finansiering af familieplanlægningsprogrammer og navnlig til at øve indflydelse på seksuel adfærd gennem risikobegrænsende strategier, til at sørge for, at unge, navnlig piger og unge kvinder, får kendskab til seksuelt overførte sygdomme og hiv, og til at fremme anvendelsen af kondomer sammen med andre svangerskabsforebyggende midler og bekæmpe enhver form for udbredelse af forkerte oplysninger om kondomers effektivitet;

15. opfordrer Kommissionen til at tilskynde udviklingslandene til at genoprette og udbygge offentlige serviceydelser på basale områder som f.eks. vandforsyning, kloakering, sundhed og undervisning;

16. understreger, at hiv/aids ikke kan behandles isoleret og ofte går hånd i hånd med andre sygdomme såsom tuberkulose, hepatitis C og mentale forstyrrelser som f.eks. depression, og at det er nødvendigt at finde pleje- og behandlingsløsninger for alle disse sygdomme;

17. opfordrer indtrængende Kommissionen til at udforme specifikke lovgivningsinstrumenter med henblik på at fremme forskning og udvikling inden for oversete og fattigdomsrelaterede sygdomme og sikre, at forskningens resultater opfylder udviklingslandenes specifikke behov og bidrager til en hurtig forbedring af situationen for så vidt angår folkesundheden;

18. opfordrer alle involverede parter til at fremskynde foranstaltningerne til godkendelse af nye lægemidler og vacciner og til at sikre, at patienter i fattigere europæiske lande også har adgang til behandling til overkommelige priser;

19. beklager manglen på palliativ pleje af døende aids-patienter og opfordrer indtrængende til, at der uddannes og gives støtte til teams, der yder palliativ pleje;

20. glæder sig over Kommissionens forslag om at opstille en ensartet ramme for udstedelse af tvangslicenser til produktion og eksport af billigere lægemidler til de berørte lande, som har behov herfor;

21. fastholder, at det er vigtigt at sikre, at målsætningen om at forsyne udviklingslandene med lægemidler til overkommelige priser ikke bringes i fare som følge af overdrevent restriktive eller omstændelige procedurer og heller ikke som følge af reimport i Den Europæiske Union af medicinalvarer, der er fremstillet under tvangslicens;

22. opfordrer indtrængende industrilandene til at vedtage en fritagelse fra gennemførelsen af TRIPs-aftalen på dette område for at sætte lægemiddelvirksomheder i udviklingslandene i stand til fortsat at levere billige generiske lægemidler;

23. opfordrer indtrængende Kommissionen til både i WTO-sammenhæng og inden for rammerne af sine bilaterale forbindelser at modsætte sig, at USA i sine bilaterale aftaler med udviklingslande indføjer bestemmelser, der forpligter disse lande til at give afkald på den i Doha-erklæringen fastsatte ret til at bruge eller importere de generiske lægemidler, der er nødvendige for deres befolkningers sundhed; opfordrer indtrængende EU til selv at afstå fra at tage skridt i samme retning;

24. opfordrer EU til at udvikle politikker og programmer på dette område og anmoder Kommissionen om at sikre, at der inden for de finansielle overslag for perioden 2007-2013 stilles øgede ressourcer til rådighed med henblik på at støtte en væsentligt forstærket indsats til fordel for bekæmpelsen af hiv/aids, bl.a. gennem indgåelse af en flerårig udgiftsforpligtelse over for den globale fond til bekæmpelse af hiv/aids, tuberkulose og malaria;

25. er af den faste overbevisning, at EU har en væsentlig rolle at spille for både sine egne borgere og tredjelandsstatsborgere i den globale kamp mod denne sygdom; glæder sig i denne henseende over den allerede eksisterende EU-finansiering af forskningsprojekter, udveksling af bedste praksis og inddragelse af ngo'er, navnlig dem, der er bedst placeret til at tage fat på de særlige udfordringer, som sårbare grupper som f.eks. indvandrere, sexarbejdere osv. står overfor;

26. glæder sig over Det Forenede Kongeriges, Sveriges og Nederlandenes beslutning om at imødekomme anmodningen fra en lang række ngo'er om at yde supplerende bidrag til den globale fond;

27. opfordrer EU-medlemsstaterne, og navnlig den italienske regering, til at respektere deres tilsagn om at yde finansielle bidrag til den globale fond og til at sikre, at alle igangværende aktioner videreføres;

28. opfordrer den nye Kommission til at sikre, at der fortsat ydes støtte med henblik på at udfylde det hul ("decency gap"), som USA's indstilling af støtten til UNFPA har efterladt, ikke kun i udviklingslandene, men også i Østeuropa og Centralasien;

29. glæder sig over Kommissionens udtalelse af 23. november 2004 om, at den i april 2005 vil forelægge en handlingsplan til bekæmpelse af aids, og ser frem til konkrete foranstaltninger;

30. pålægger sin formand at sende denne beslutning til Rådet, Kommissionen, medlemsstaternes regeringer, formændene for Den Blandede Parlamentariske Forsamling AVS-EU, WHO, WTO og UNAIDS.

--------------------------------------------------